Nasiebou en subnasionale identiteite in Suid-Afrika na 1994 | LitNet
Neville Alexander Seminare en essays 2010-08-12
Die stryd vir nasionale bevryding, dit wil sê die politieke, kulturele en ook die organisatoriese antwoord van die verdrukte meerderheid op hierdie strategie van die agtereenvolgende regerings met hul beleid van blanke heerskappy het vorm gekry deur die oortuiging enersyds van die"sendeling-elite" en ander ontluikende middelklas-individue in die geledere van die verdrukte groepe oor meer as 'n eeu dat die verkryging van vryheid en gelykheid binne die politieke sisteem sowel nodig as moontlik was. In hierdie verband moet daarop gelet word dat die hegemonie van die Christelike sending en die politiek van liberale filantropie in die bewussyn van die toekomstige leierskap van die politieke beweging van die verdruktes ingeskerp was. Elders2 beskryf ek in besonderhede hoe die kastebewussyn van hierdie leierskap die begrip van vier "nasionale groepe", dit wil sê nasionaliteite, laat ontstaan het. Volgens die Jeugliga van die African National Congress in 1944 was drie van hierdie vier groepe (Afrikane, kleurlinge en Indiërs) verdruk, en drie (blankes, kleurlinge en Indiërs) minderhede. Elkeen van hierdie leierskappe het bloot na die verbetering van die status en vooruitsigte van hul eie gemeenskappe gestrewe, alhoewel hulle af en toe eenheidsfronte teen uiters onderdrukkende maatreëls saamgebring het. Dit het byvoorbeeld tydens die bespreking van uniewording in Londen (1908-09) en veel later, tydens die Defiance Campaign van 1952-53, gebeur.
2017-01-16 at 20:21
Ons het 'n pragtige land. Ons het pragtige mense. Ongeag kleur, geur, geloof, of enige ander nonsens wat mense sou skei. My sterkste behoefte is om hier te bly, om nog een van ons tale te leer, om my kinders groot te maak met respek vir verskeidenheid. 'n Mens kan sê wat hy/sy wil, maar die grootste mislukking in hierdie land is versoening. Die regering het gesê hulle sou dit doen. Hoe het dit tragies misluk. Ek's bly om te sien mense doen dit self.
Pragtige Afrikaans! Geleerd uiteengesit, tog bly dit 'n vertolking van feite uit die oog van 'n persoonlike beskouing mbt, polities, sosiologies en ekonomiese waarneming van die vorige en huidige samelewing in Suid-Afrika. 'n Ander akademikus, met dieselfde bibliografie, kon 'n heel ander gevolgtrekking gemaak het.
Die onderwerp bly suiwer ras, klem op die een ras wat bevoorreg is, in teenstelling met die ander onbevoorregte rasse; die klem op kapitalisme se newe-effekte in teenstelling met die onbevoorregting van sosialisme/marxisme.
Met die opskrif, het ek eintlik gehoop die gesprek sou oor "Subnasionale Identiteite" gehandel het, en nie ras nie. By Subnasionaal sou ek gedink het Afrikaner, Zoeloe, Muslim, Hindu, Engels, ens in teenstelling met Suid-Afrikaanse Identiteit gedefinieer en ondersoek word, wat ook realiteite van die Suid-Afrikaanse samelewing is.
2017-01-17 at 10:47
Die gedurige vergelyking tussen die sogenaamde "wit bevoorregting" en die sogenaamde "swart onbevoorregting", hou die konsep van ras gedurig in die voorgrond. Al sou die ander rasse alles van die blankes afvat, sal die meerderheid steeds arm bly, in vergelyking met die huidige minderheid swart elite wat van die wittes afgevat het.
Wat ek nêrens iets oor lees nie, is hoe blankes grootskaals (eintlik die meerderheid van hulle) sedert 1994 hulle werk verloor het, en deur swartes in hul poste vervang was, en hulself weer met niks tot hul naam, van vooraf op die been gebring het nie. Ek lees ook nêrens waar Indiërs, in dieselfde, selfs meer netelige situasies, as die ander non-wit rasse, naas die blankes, die voortvarendste geword het nie.
Pleks van die "sosiale revolusie" soos die van Kuba in 1959, deur die rubriekskrywer as verbeurde geleentheid voorgestel, waar grootskaals van ander besteel was, as ideaal voor te stel, werk daadwerklik aan ekonomiese selfopheffing, soos wat die Indiërs hier in Suid-Afrika gedoen het.
2017-01-17 at 13:26
Hierdie is my derde respons, ten doel om aparte beskouinge tot dieselfde rubriek hierbo, te uiter.
Rassisme sal wêreldwyd nooit uitgedelg word nie, op sy beste onder beheer geplaas word. Suid-Amerika, die mees rassisties geïntegreerde kontinent, ondervind selfs rassisme vandag, beide Kuba en Brasilië nie uitgesonder nie. Lees Wikipedia met sy vele bronne ter stawing van my stelling. Die "sosiale rewolusie" van Kuba in die rubriek hierbo vermeld, was wit op wit rewolusie, en nie swart of gemeng, op wit nie, gesien die meerderheid Kubane in 1959 oorwegend blank was.
Omtrent elke land ter wêreld het sy enklaves waar soort soek soort. In die VSA, Little China; Little Italy; Ierse ghettos, ens. In Duitsland die Turkse gastarbeiders, in Turkye klein Rusland. Almal sub-nasionaliste, dog identifiseer hulle hulself as lojale burgers van die politiese land waarin hulle woon.
Die manier hoe die idealiste, veral die akademici (pypdromers) onder hulle, integrasie in hierdie land wil wens, wat nêrens te vinde is nie, mors hul tyd, ink en asem op 'n skim. Die kruks van die samelewing is kapitalisties, nl HOE kan ek in die eerste plek gemaklik lewe, en dan HOE kan ek ryk word? Maslow se "hierarchy of needs" spel dit vir almal duidelik uit.
Ek is bly hierdie artikel word gepubliseer. En Alexander was 'n merkwaardige man. Ek wonder wat hy nou sou sê oor SA. Die tragedie is dat diegene wat aan die bewind was veral na 1948, nie kon indink die skade wat hulle aan almal doen nie, nie kon insien dat daar wraak sou ontstaan en dat om mense opsetlik ongelukkig te maak, geen oplossing is nie. Die tragedie is ook dat wit Suid-Afrikaners vir so lank in 'n onregverdige samelewing geleef het, dat meeste nie besef wat reg of verkeerd is nie ... wit Suid-Afrikaners het oor die algemeen geen morele kompas nie ... en wie kan verwag dat die slagoffers van apartheid enigsins beter daaraan toe moet wees? Dit maak van SA 'n besonders ongelukkige land. Smuts het in 1947 gewaarsku dat apartheidwetgewing drastiese gevolge sou hê, en daarmee saam moet mens ook erken, dat in 1948 was daar net oor die 12 miljoen mense in die hele SA ... apartheid het heel gangbaar voorgekom. En soos Alexander sê, die wette was van Britse oorsprong, maar dit ontneem nie die Afrikaner-nasionaliste se waansinnigheid nie ... Distrik 6, Sofia Town, Chatsworth ... oa. SA is dus vir meeste mense 'n klug van 'n land ... dis 'n mooi land, maar deurdrenk met misnoeë, wantrou, en is 'n land, en was altyd 'n land, wat geestelik giftig is vir die siel.